钦定古今图书集成/理学汇编/学行典/第170卷 > 谢琎
## 钦定古今图书集成/理学汇编/学行典/第170卷 > 谢琎

按《祁门县志》：“谢琎，字公玉，朱子门人，见朱子《师友渊
源图》。环谷先生尝表其墓，略云：‘公尝从朱夫子讲性
命之旨，其学始于格致而笃于齐家，始于成己而通
于成物，才识足臻远大，官不配其德，不得展其蕴。散
乱以来，典籍废坏，其嘉言善行不可备见，语录、目录
仅存一二。嘉泰初，尝佐邑侯休仕谦兴建庙学，碑记’”
其事：庠北旧有文公祠，以公配享，拜瞻遗像，尚可想
见其人。呜呼！当朱子倡道时，海内豪杰景附，祁士得
及其门者，唯公一人。数世之下有兴起者皆自公。公
今仍从祀文公，又祀袭州名宦，又祀于郡。